Herfs se groot skoonmaak - Rubrieke - Republikein
Thursday, August 08th, 15:40:00
Herfs se groot skoonmaak
Wat het julle die Paasnaweek en die afgelope luilekker vakansiedae gemaak?
Ek het verlede keer geskryf oor my planne om na eksotiese plekke te reis. Wel, dit was ongelukkig nog nie sulke tyd nie. Pole, Belarus, Letland, Oekraïne en Rusland sal maar vir eers moet wag.
Ek wil net sê, watch this space, want eendag gaan ek nog die wêreld verken. Ek is bereid om te wag. Hulle sê mos, good things happens to those who wait. Op die oomblik het ek groter probleme gehad wat my aandag geverg het. Julle sal nie raai wat nie? Ek het die langnaweek my woonstel skoongemaak. Ek het die vorige week besef dit is partykeer noodsaaklik om die binnekant van jou huis deur die oë van iemand anders te sien. Jy kyk elke dag in dieselfde goed in jou huis vas.
Jy kom naderhand nie meer agter dat seker items al vir lank nie in hul oorspronklike plek gebêre is nie. Dit is soos om by die see te bly, of naby Tafelberg. Die eerste paar weke is jy bewus van die skoonheid en daarna is die see soos 'n groot dam en Tafelberg is maar net 'n berg.
Ek moes so rukkie terug vinnig my woonstel aan die kant gaan maak en tot die besef gekom dat dit nie net 'n uur of twee se werk gaan wees om alles weer op hul plek te kry nie. Die gaan 'n hele naweek, of kom ons maak dit 'n langnaweek kos om behoorlik orde te skep.
Ek het tot die besef gekom ek gaan moet spring cleaning doen. Ja, my spring cleaning kan nie tot Spring wag nie. Herfs is net so goeie tyd om order in jou lewe te skep. Die lewe raak 'n gejaag en die kleiner dingetjies, soos huis aan die kant maak, bly agterweë. Dit is partykeer makliker om orde in jou persoonlike lewe te skep as in 'n deurmekaar huis. Maar ek het agtergekom ek kan nie reg funksioneer as my huis deurmekaar is nie. Ek probeer by die werk my lessenaar ook aan die kant hou want geen mens kan in 'n deurmekaar omgewing werk nie. Nou probeer ek in 'n deurmekaar omgewing bly.
Ek het tot die slotsom gekom ek is besig om met my eie kop te smokkel om te dink dit is moontlik. Ek moes net die moed bymekaar skraap om te begin. Ek het al geleer as jy begin moet jy nie ophou nie. Die oomblik wat jy ophou dan moet jy eers weer jou kop regkry om weer te begin. Dit is amper soos om op 'n dieet te gaan. So vir diegene wat my die naweek gesoek het, wil ek net jammer sê. As julle my dalk nie in die hande kon kry nie, ek was druk besig gewees. Spring cleaning wag vir niemand nie en is geneig om jou ore aan te sit.
Ek sal eerlik met julle wees. Ek het baie hard probeer om alles op hul plek te kry en orals skoon te maak, maar ek dink ek het nog 'n langnaweek nodig om die finale touches te doen. Gelukkig is die volgende langnaweek eers in Augustus. Geniet die laaste week van die skoolvakansie. Volgende week begin die rat race weer.